मणिशंकर अय्यर के पाकिस्तान में शराब पीने पर हुआ था विवाद, किम जोंग भी शराब के शौकीन
फ्रांस के राष्ट्रपति इमैनुअल मैक्रों का एक वीडियो सोशल मीडिया पर वायरल हो रहा है। वीडियो में मैक्रों मात्र 17 सेकेंड में बीयर की बोतल गटकते देखे जा सकते हैं। राष्ट्रपति के इस वीडियो में फ्रांस में विवाद हो गया है।
फ्रांस के राष्ट्रपति इमैनुअल मैक्रों का एक वीडियो सोशल मीडिया पर वायरल हो रहा है। वीडियो में मैक्रों मात्र 17 सेकेंड में बीयर की बोतल गटकते देखे जा सकते हैं। राष्ट्रपति के इस वीडियो में फ्रांस में विवाद हो गया है। विवाद इतना बढ़ा कि उनकी पार्टी को सफाई देनी पड़ी।
विपक्षी महिला नेता ने उठाया सवाल
मैक्रों टूलूज रग्बी खिलाड़ियों के घरेलू लीग का फाइनल मैच जीतने के सेलिब्रेशन में पहुंचे थे। रग्बी क्लब में खिलाड़ी चेंजिंग रूम में अपनी जीत का जश्न मना रहे थे। उस दौरान वहां मौजूद राष्ट्रपति को भी बीयर की बोतल ऑफर की जाती है। मैक्रों बोतल उठाते हैं और 17 सेकेंड के अंदर पूरी बीयर खत्म कर देते हैं, जिसके बाद वहां मौजूद हर शख्स उन्हें चीयर करने लगता है। इंटरनेट पर वीडियो आने के बाद वहां विपक्ष उनकी जमकर आलोचना कर रहा है। वो मैक्रों की इस हरकत को नशे का प्रचार बता रहे हैं।
खबर से जुड़े पोल पर अपनी राय साझा करते चलिए....
बचाव में पार्टी सांसद बोले- बीयर गटकना पंरपरा का हिस्सा
विपक्ष पार्टी ग्रीन पार्टी की सांसद सैंड्रिन रूसो ने मैक्रों पर तीखी प्रतिक्रिया देते हुए एक ट्वीट किया। उन्होंने इसे राजनीतिक नेतृत्व की तरफ से मर्दानगी का भौंडा प्रदर्शन बताया है। वही, कुछ लोग म्रैकों का समर्थन भी कर रहे हैं। उनके पार्टी के एक सांसद ने समर्थन ट्वीट लिखते हुए कहा, ‘राष्ट्रपति खिलाड़ियों की खुशी में शामिल हुए और उनकी पंरपरा का हिस्सा बने। बस इतनी सी बात है।’ गौरतलब है कि मैक्रों कई मौके पर शराब का समर्थन करते आए हैं। उन्होंने एक बार बयान भी दिया था कि वो हर रोज लंच और डिनर में एक ग्लास शराब का सेवन करते हैं।
पब्लिक इवेंट या किसी खास जगह पर नेताओं का शराब पीना हमेशा से विवादित रहा है। इस मुद्दे पर अधिकतर लोगों की राय होती है कि नेता रोल मॉडल होते हैं। अगर वो ऐसा कुछ विवादित करेंगे तो लोगों पर इसका अच्छा असर नहीं होगा। ऐसे में देश-विदेश की राजनीति में कई ऐसे मशहूर चेहरे हैं, जिनके शराब पीने या शराब को प्रमोट करने के लेकर हंगामा खड़ा हो गया।
पाकिस्तान जाकर शराब पीने पर घिरे मणिशंकर अय्यर
कांग्रेस नेता और पूर्व सांसद मणि शंकर अय्यर भी शराब की वजह से विवादों में घिर चुके हैं। अय्यर ने पाकिस्तान के आधिकारिक दौरे के दौरान वहां एक कार्यक्रम में शराब पी थी। इस घटना ने मीडिया में सुर्खियां बटोरीं। इसे विदेशों में देश का प्रतिनिधित्व करते समय अनुचित व्यवहार के रूप में देखा गया और उनकी काफी आलोचना की गई। इसके अलावा समाजवादी पार्टी के नेता रहे अमर सिंह ने 2000 में मणिशंकर अय्यर के साथ हुई एक लड़ाई का जिक्र करते हुए कहा था कि उन्होंने शराब के नशे में उनसे अपशब्द कहे थे।
पब्लिक इवेंट में एचडी कुमारस्वामी ने पी शराब
कर्नाटक के पूर्व मुख्यमंत्री एचडी. कुमारस्वामी का साल 2019 में एक वीडियो आया, जिसमें उन्हें एक कार्यक्रम में शराब पीते हुए देखा गया। इस वीडियो के लिए एचडी कुमारस्वामी की खूब आलोचना की गई। इसके अलावा भी उन पर आरोप लगे कि कुछ मौकों पर वह नशे की हालत में पहुंचे थे। इसने सार्वजनिक रूप से राजनीतिक नेताओं के व्यवहार के बारे में बहस भी छेड़ दी थी।
शराबबंदी का विरोध करने पर घिरे रामविलास पासवान
देश की और बिहार की राजनीति का प्रमुख चेहरा रहे दिवंगत नेता राम विलास पासवान को शराब के प्रमोशन के लिए आलोचना झेलनी पड़ी थी। पासवान ने बिहार में शराबबंदी की घोषणा करने पर सीएम नीतीश कुमार की आलोचना की थी। उन्होंने कहा था कि नीतीश कुमार गांधी बनने की कोशिश कर रहे हैं। इस पर लोगों ने तीखी प्रतिक्रिया देते हुए उनकी सोच को विरोधाभासी बताया था।
शराब का शौकीन है नॉर्थ कोरिया का तानाशाह
नॉर्थ कोरिया में मीडिया पर नियंत्रण होने की वजह से वहां के नेताओं की निजी जिंदगी खुलकर सामने नहीं आ पाती है। आम जनता को उनकी पर्सनल लाइफ के बारे में ज्यादा नहीं पता। लेकिन तानशाह किम जोंग को लेकर एक दावा किया जाता है कि उन्हें शराब बेहद पंसद है। साउथ कोरिया की कई मीडिया रिपोर्ट्स भी ये दावा करती हैं।
नशे की हालत में कंट्रोवर्शियल बयान देने वाला पीएम
इटली के पूर्व प्रधानमंत्री सिल्वियो बर्लुस्कोनी को शराब पीने से संबंधित कई विवादों का सामना करना पड़ा। बर्लुस्कोनी को लेकर ऐसे कई उदाहरण हैं, जहां कथित तौर पर शराब के नशे में उन्होंने विवादास्पद बयान दिए या वह पब्लिक प्लेस में अजीबोगरीब हरकतें करते दिखे।
शराब के शौकीन होने के कारण राष्ट्रपति के कामकाज पर सवाल
सोवियत संघ के पहले राष्ट्रपति दिवंगत बोरिस येल्तसिन अपने शराब के शौक के लिए जाने जाते थे। उनकी पब्लिक प्लेस या इवेंट की कई ऐसी तस्वीरें हैं, जहां उनके व्यवहार पर शराब का असर दिखाई देता था। शराब के शौकीन होने के कारण उनके काम करने की क्षमता की आलोचना होती और लोग सवाल भी खड़े करते कि वह शासन करने लायक नहीं हैं।